Oulun käräjäoikeus on tuominnut 59-vuotiaan miehen alkoholirikoksesta päiväsakkoihin. Oikeuden mukaan mies myi ostamaansa Koskenkorva-viinaa laittomasti alkoholisteille. Myös miehen oma alkoholinkäyttö oli runsasta.

Rikos tapahtui Oulussa vuoden 2012 heinäkuun ja vuoden 2014 syyskuun välisenä aikana.

Syyttäjä väitti, että mies olisi ostanut oululaisista Alkoista 700 Koskenkorva-pulloa, jotka hän olisi myynyt alkoholisteille 20 euron kappalehintaan. Viinojen alkoholipitoisuus oli 30 prosenttia.

Mies oli maksanut itse pulloista keskimäärin 10,5 euroa, joten mies teki syyttäjän mukaan voittoa 6 650 euroa. Syyttäjän mukaan mies oli myynyt pulloja Oulussa lähinnä Kaukovainion alueella.

Mies oli syyttäjän kanssa täysin eri mieltä. Mies väitti myyneensä vain sata pulloa. Mies kertoi, että suurin osa viinoista meni hänen omaan käyttöönsä.

Näin mies kertoi alkoholinkäytöstään oikeudessa.

– Olen ostanut Koskenkorvaa lähinnä omaan käyttöön. Ostamaani Koskenkorvaa olen nauttinut runsaasti myös yhdessä kavereideni kanssa. Meitä on kaveripiirissä 3 tuurijuoppoa, ja kun juomakausi on päällä, niin tuollaisia Koskenkorva-pulloja menee päivässä henkilöllä useampikin. Esimerkiksi 10 pulloa 30 %:sta alkoholia ei ole kolmelle tuurijuopolle määrä eikä mikään, mies sanoi oikeudessa.

Hän kertoi viinanmyynnin motiiviksi bensarahan ansaitsemisen.

Näin oikeus ratkaisi asian

Siitä ei tullut kuitenkaan täyttä varmuutta, kuinka paljon mies tosiasiassa osti Koskenkorva-pulloja väitetyn rikoksen tekoaikana. Koska asiassa oli aukkoja, asia oli ratkaistava osittain miehen eduksi. Oikeus katsoi, että mies osti rikoksen tekoaikaan varmuudella yhteensä 430 Koskenkorva-pulloa.

Siitäkään ei oikeuden mukaan ollut täyttä varmuutta, kuinka paljon mies loppujen lopuksi myi Koskenkorva-pulloja eteenpäin. Oikeus päätyi kuitenkin miehen oman alkoholinkäytön perusteella siihen tulkintaan, että myytyjen pullojen määrä oli 230, joka on yhteensä 115 litraa.

Mieheltä takavarikoitiin myös 39 pulloa, eli noin 27 litraa puolalaista Vodka Dworek -alkoholijuomaa, jonka alkoholipitoisuus oli 37,5 prosenttia. Oikeuden tulkinnan mukaan oli mahdollista, että nämä viinat olivat hänen käyttöönsä. Tämän takia takavarikoidut Vodka-pullot palautetaan miehelle.

Oikeuden mielestä mies syyllistyi siten alkoholirikokseen, ei törkeään alkoholirikokseen, kuten syyttäjä katsoi. Mies tuomittiin 70 päiväsakkoon, joka teki hänen tuloillaan 420 euroa.

Mies menettää valtiolle myös rikoshyödyllä ansaitsemansa 2 185 euroa, jotka tulivat eteenpäin myydyistä Koskenkorva-pulloista.

Oulun käräjäoikeus antoi asiassa tuomion torstaina, eikä tuomio ole siten vielä lainvoimainen.